# Ronsard - Œuvres, Buon, 1587/Toy qui chantes l’honneur

TOy qui chantes l'honneur des Rois Polymnie ma douce Muſe, Ce dernier labeur de mes dois Deſſus ton Luth ne me refuſe. I'ay ſouuenance que tes mains Ieune garſon me couronnerent, Quand i'eu maſché les Lauriers ſaints Que tes compagnes me donnerent. Mais or' par le commandement Du Roy, ta Lyre i'abandonne, Pour entonner plus hautement L'airain enroué de Bellonne. Toutefois ains que de tenter L'inſtrument de telle guerriere, Encourage moy de chanter Pour Adieu ceſte Ode dernière: Et que i'aille en tes bois penſer Aux honneurs du fils de mon maiſtre, Pour ſes louanges commencer Dés le premier iour de ſon eſtre. La nuict que ce Prince nouueau De nos Dieux augmenta la trope, On vit autour de ſon berceau
Se battre l’Afrique & l’Europe. ﻿L’Afrique auoit le poil retors A la Moreſque creſpelée, Les léures groſſes aux deux bords, Les yeux noir, la face halée. ﻿Son habit ſembloit s’allonger Depuis les Colonnes d’Eſpaigne Iuſqu’au bord du fleuue eſtranger Qui de ſes eaux l’Egypte baigne. ﻿En ſon habit eſtoient grauez Maint ſerpent, maint lion ſauuage, Maint trac de ſablons eſleuez Autour de ſon bouillant riuage. ﻿L’Europe auoit les cheueux blonds, Son teint ſembloit aux fleurs décloſes, Les yeux verds, & deux vermeillons Courronnoient ſes léures de Roſes. ﻿Sur ſa robe furent portrais Maints ports, maints fleues, maintes iſles, Et de ſes plis ſourdoient eſpais Les murs d’vn milion de villes. ﻿De tels veſtements triomphans Ces terres furent accouſtrées La nuict qu’elles tiroient l’enfant Par force deuers leurs contrées. ﻿L’Europe le vouloit auoir, Diſant qu’il eſtoit nay chez elle, Et que ſien eſtoit par deuoir Comme à ſa mere naturelle. ﻿L’Afrique en courroux reſpendoit Qu’il eſtoit ſien par deſtinée, Et que ia du ciel l’attendoit
Pour ſon Prince dés mainte année. Ainſi l’vne à ſoy l’attiroit Sur le berceau demy-couchée, Et l’autre apres le retiroit Contre ſa compagne faſchée. Mais la pauuvre Europe à la fin Baiſſant le front melancholique, Par force fiſt voye ay Deſtin Et quitta l'enfant à l'Afrique. L'Afrique adonc luy preſenta Le laict de ſa noire tetine, Et pleine d'Apollon, chanta Sur luy ceſte chanſon diuine: Enfant heureuſement bien-né (Race du Iupiter de France) En qui tout le Ciel a donné Toutes vertus en abondance, Crois, crois, & d'vne maieſté Monſtre toy le fils de ton pere, Et porte au front la chaſteté Qui reluit au front de ta mere. Si toſt que l'âge produiſant Les fleurs de la ieuneſſe tendre, T'aura fait l'eſprit ſuffiſant Pour les douces lettres apprendre: Les trois Graces te meneront Au bal des Muſes Pegaſides, Et toute nuict t'abreuueront De leurs ondes Aganippides. Mais quand l'ardeur t'eſchaufera Le ſang bouillant dans les entrailles, Et que la gloire te fera
Conceuoir le ſoin des batailles: Nul plus que toy ſera ſçauant A tourner les bandes en fuite, Et nul ſoldat courra deuant Les pas ailez de ta pourſuite: Soit que de pres il voye au poing Ta large eſpée foudroyante, Ou ſoit qu'il aduiſe de loing Les plus de ta pique ondoyante: Soit qu'il ſe vante d'oppoſer Contre ta lance ſa cuiraſſe, Ou ſoit qu'il ſe fie d'oſer Attendre les coups de ta maſſe. Lors toy ſus vn cheual monté Regiſſant ſon eſprit farouche, Prou-fendras de chaque coſté Le plus eſpais de l'eſcarmouche: Soit que tu le pouſſes au cours Laſchant la reſne vagabonde, Ou ſoit qu'en l'air de mille tours Tu le tournes à bride ronde. Ainſi porté par le milieu Des bandes d'horreur les plus pleines, Tu ſembleras à quelque Dieu Qui prend ſoin des guerres humaines: Et mariant à tes beaux faits Fortune & Vertu ta compagne, Veinqueur en-ioncheras eſpais De corps morts toute la campagne. Comme on voit l'orgueil d'vn torrent Bouillonant d'vne trace neuue Parmy les plaines en courant
Rauager tout cela qu'il treuue: Ainſi ta main renuerſera Sur la terre de ſang trempée, Tout l'effort qui s'oppoſera Deuant le fil de ton eſpée. Le faucheur à grand tour de bras Du matin iuſqu'à la ſerée, De rang ne fait tomber à bas Tant d'herbes cheutes ſur la prée: Ne le ſcieur ne va taillant Tant de moiſſons lors que nous ſommes En Eſté, que toy bataillant Tailleras de cheuaux & d'hommes. Accablez ſous tes coups tranchans Par morceaux ſeront en carnage Ceux d'Erebe, & tous ceux des champs Des Nomades & de Carthage: Et ceux qui ne coupent le fruit Des vignes meures deuenues, Et qui iamais n'oyent le bruit Des bœufs qui trainent les charues: Et ceux qui gardent le verger Des Heſperides deſpouillées, Et ceux qui du ſang eſtranger Habitent les riues ſouillées: Ceux qui tiennent le mont Atlas, Et ma plaine Mauruſienne, Et mon lac qui nomma Pallas De ſon onde Tritonienne: Et ce peuple Thebain venu Aux Amycleannes Cyrenes, Et ceux où le belier cornu
Prophetiſe ſur mes arenes. Bref, tous mes habitans ſeront Veincus ou morts deſſous ta destre, Et tremblans te confeſſeront A coups de maſſe pour leur maistre. Battvs, qui tant de mers paſſa Quand ſa voix luy fut racoustrée, Ne me pleut tant lors qu'il laiſſa Pour moy ſa natiue contrée: Ny Hannibal de qui la main Esbranlant ſes haches guerrieres, En-ionchant du peuple Romain Tant de champs & tant de riuieres, Ne me fut point ſi cher que toy, (Bien qu'il fut mon fils de naiſſance) Que toy adopté pour mon Roy Du Ciel par fatale ordonnance. Ainſi diſant, elle ferma La parole aux futures choſes, Et d'vne main noire ſema Sur le berceau dix mille Roſes. Puis comme vne voix qui ſe pleint, Au ſoir dedans vn Antre ouye, Ou de nuict comme vn ſonge feint, Parmy l'air s'eſt eſuanouye.